相之季共各携李伯時畫軸見過分韻得人字
作者：周紫芝
朝代：宋

paragraphs: 人生不相知，白頭反如新。
知心不在久，覿面還成親。
况我五安師，二妙俱可人。
元龍百尺樓，人物誰與鄰。
風流小安豐，玉樹高嶙峋。
聯翩兩竹輿，訪我南坡春。
遂遣小叔雅，娛此照坐賓。
王春三月雨，浸浸如遊塵。
是日天爲喜，霽色明清晨。
各携古錦囊，共出畫苑珍。
太邱重千載，高標澹風神。
丹鉛表丘壑，制度殊冠巾。
淵明擷秋菊，醉面玉色勻。
龍眠賦遠遊，濯髪天池濱。
二老不並世，異世真同論。
當年天廄馬，調御皆服馴。
絕域來象龍，地行俱麒麟。
老眼閲神駿，摩挲得逡巡。
客意亦復悦，領我杯中醇。
尚苦江夏帖，入我幽夢頻。
倒篋倘有意，叩門君勿嗔。